МОТИВИ
От 01.01.2019 г. влезе в сила нов Закон за хората с увреждания (ЗХУ), а от  02.04.2019 г. Правилник за прилагане на Закона за хората с увреждания (ППЗХУ). В съответствие с чл. 51 от ЗХУ, както и в изпълнение на стратегическите и оперативни цели, заложени в Дългосрочната стратегия за заетост на хората с увреждания 2011 – 2020 г., за първи път в България се въвежда нова форма на заетост за хора с множество трайни увреждания - защитената заетост. 
Основният документ, определящ условията и механизма за финансиране на проектен принцип създаването на центрове за защитена заетост със средства от държавния бюджет и регламентиран в чл. 44 от Правилника за прилагане на Закона за хората с увреждания е Методика, утвърдена от Изпълнителния директор на Агенция за хората с увреждания (АХУ).  
Разработен е  Проект на  Методика за финансиране на проекти за създаване на центрове за защитена заетост, в съответствие с новата правна рамка. 
С предложения проект на Методика се определят: 
·  Общите условия на които трябва да отговарят кандидатстващите с проектни предложения организации.

·  Определят се Компонентите, по които може да се кандидатства в рамките на конкурсното предложение:

- Компонент 1 – Създаване на Центрове за защитена заетост, в който се включват  инвестиционни дейности, чиято продължителност не може да бъде по-голяма от 4 (четири) месеца и дейности по предоставяне на минимален пакет персонални подкрепящи услуги;
-  Компонент 2 - Поддържане на устойчивост на дейностите в създаден Център за защитена заетост. 
Лимитите по компонентите се определят ежегодно със Заповед на Изпълнителния директор на АХУ.  
Определени са специфичните условия, включващи предоставянето на минимален пакет от персонални подкрепящи услуги, свързани с конкретните работни места и които да подпомагат създаването и поддържането на защитената заетост.
·  Разписан е механизъм за  оценяване и класиране на конкурсните предложения, както и начина на отпускане на договорените с кандидатите финансови средства  в зависимост от  фазите на проекта.
·  Цялостната отчетност по реализацията на конкурсното предложение, получило финансиране, се осъществява съгласно съществуващото национално законодателство. Ежегодно се предоставят отчети пред АХУ, с които се проследява устойчивостта на заетостта в тях. 
Предложеният проект на Методика за финансиране на проекти за създаване на центрове за защитена заетост цели осигуряване на защитена заетост за хора с множество трайни увреждания, с оглед преодоляване на социалната им изолация, пълноправното им включване в обществото и създаване на предпоставки за независим и достоен живот. С финансиране създаването на тези центрове ще се създадат трудови умения и навици на тази целева група ведно с предоставянето на минимален пакет от персонални подкрепящи услуги. Създават се предпоставки хората с множество трайни увреждания да заработват средства от труд както в сферата на защитената заетост, така и в обичайната заетост.
